<classify> CHAMA Kikuu cha Ushirika cha Mkoa wa Shinyanga Shirecu kimeanza kulipa madeni ya wafanyakazi, taasisi za kifedha pamoja na kuimarisha mifumo ya ukusanyaji fedha ikiwamo kufanya ukaguzi wa hesabu za ndani.Mwenyekiti wa Shirecu, Luhende Richard aliyasema hayo kwenye Mkutano Mkuu wa 24 wa chama hicho uliohudhuriwa na wajumbe 226 kati ya 258 kutoka halmashauri za Kishapu, Shinyanga na Manispaa.Mgeni rasmi kwenye mkutano huo alikuwa Mwenyekiti wa Tume ya Maendeleo ya Ushirika nchini, Dk Titus Kamani.Luhende amesema wameanza kulipa madeni ya wafanyakazi na kila mwezi wanalipa mishahara takribani Sh milioni 21, taasisi za kifedha kama Tanzania Investment Bank TIB iliyokuwa ikidai Sh bilioni 14 imeanza kulipwa, na kuimarisha mifumo ya ukusanyaji fedha ikiwamo kufanya ukaguzi wa hesabu za ndani ambao ulikuwa haufanyika.Shirecu ilikuwa ikidaiwa na wafanyakazi jumla ya shilingi bilioni 1.2 ambao walikuwa hawajalipwa takribani miezi 37, lakini sasa tumeweza kupunguza deni hilo na bado wanadai kiasi cha shilingi milion 95 ikiwa kuna watumishi 112 na watumishi 12 waliachishwa kazi, alisema Luhende.Aidha, alisema kwa kipindi cha miaka mitano, Shirecu haijawahi kukaguliwa ambapo mwaka jana walipotaka ufanyike kupitia uhasibu wa vyama vya ushiriki COASCO, walielezwa kudaiwa kiasi cha Sh milion 80 baada ya kubembeleza wakaguliwe kipindi cha miaka yote mitano watoe kiasi cha Sh milioni 20 wakakubali.Pia Luhende katika mkutano huo aliwaomba wajumbe wapitishe bajeti ya mwaka ujao kiasi cha Sh bilioni tano ambazo zitaweza kukamilisha masuala yote yaliyo kwenye mikakati kama kufufua mashine za kuchambua pamba zilizokufa, kununua mazao mengine ikiwemo zao la pamba ambalo mwaka jana walisitisha ununuzi.Mjumbe Adamu Masanja kutoka ushirika wa Nyenze alisema zipo jineri ambazo miaka mingi hazifanyi kazi na majengo yake kuwa makazi ya popo, huku Yahaya James kutoka ushirika wa Mhunze alisema jineri ya Mhunze inaonekana gofu ikiwa inakoboa zao mpunga, lakini waangalie uchambuzi wa pamba kwenye jineri hiyo.Kaimu Mrajisi wa Vyama vya Ushirika nchini, Tito Haule alisema Shirice imefanyiwa ukaguzi na taarifa yake imewasilishwa kwenye bodi na kuhusu kuuzwa vyuma chakavu limekubaliwa ili kupunguza deni la wafanyakazi na TIB kwani Waziri Mkuu, Kassim Majliwa ndiye aliyetoa kibali cha kuuza vyuma hivyo na uongozi kusimamia.  <topic>: KITAIFA 